Daniel Bravo (33) er en av stadig flere her i landet som går i et NAV-tiltak. Ifølge arbeidsgiveren er han ikke godt nok kvalifisert til å ha en jobb han har hatt i halvannet år.

Han møter på jobben klokken åtte om morgenen og går hjem halv fire. Daniel Bravo (33) trives godt i jobben på IKT-avdelingen i Elverum kommune.

Jobben består blant annet i å hjelpe de ansatte i kommunen med små og store dataproblemer.

– Å stå opp om morgenen og ha en jobb å gå til er veldig viktig for meg, sier han.

Han har jobbet i kommunen i fem år, men det er én ting som er annerledes med Daniel.

Han er i såkalt arbeidspraksis, noe som betyr at det for det meste har vært NAV og ikke kommunen som har betalt lønna.

Det betyr at han gjør den samme jobben som kollegene sine, men at han får mye mindre betalt – fordi han er i et tiltak.

– Det betyr at jeg må forsake noen goder som andre kanskje tar for gitt. For eksempel å gå ut og spise, sier han.

Var IT-ansvarlig

Bravo jobbet på Nortura, fikk problemer med knærne og gikk til NAV for å bli omskolert. De ga ham praksisplassen i Elverum kommune.

Det tok ikke lang tid før han fikk et vikariat som IT-ansvarlig på ungdomsskolen. Han hadde jobben i halvannet år.

– Det handlet blant annet om oppsett og vedlikehold av PCer, forteller Bravo.

Da jobben som IT-ansvarlig ble utlyst, trodde 33-åringen at han skulle få stillingen, men det gjorde han ikke.

Kommunen mente at han ikke var kvalifisert til å ta jobben han hadde hatt i halvannet år.

– Ikke lukrativt

Men Bravo fikk bli i kommunen, men i en annen rolle i IKT-avdelingen – fortsatt i et NAV-tiltak.

Elverum kommune forklarer at Daniel er i et såkalt kvalifiseringsløp. Det skal til slutt ende med at 33-åringen tar et fagbrev innen IKT-faget. Rådmann Kristian Trengereid sier at det ikke er en lukrativ ordning å ha Bravo på tiltak i fem år.

– Nei, vi tilrettelegger for at han skal få et kvalifiseringsforløp.

– Synes du det er greit at en person jobber fulltid, får dårlig betalt og blir tilsidesatt i ansettelsesprosesser?

– Jeg er uenig i at han blir tilsidesatt.

– En god løsning

– Han fikk jo ikke jobben?

– Det er fordi han ikke fyller vilkårene.

– Men han har erfaring?

– Ja, men han har ikke det formelle papiret som sier at han er fagarbeider i IKT- og servicefaget.

Det er NAV som har besluttet at Daniel skal jobbe i et tiltak i fem år, for så å ta fagbrevet.

– Når du ikke har formell kompetanse, vil det å bygge kompetanse ta tid, sier fungerende NAV-leder i Elverum, Erik Sletmoen.

– Er det en god løsning?

– Etter Daniels ønsker og interesser, så vil det å bygge kompetanse innenfor IKT være en god løsning.

Ikke garantert jobb

Situasjonen til Bravo er vanskelig. Ikke bare har en usikker jobb og langt dårligere betalt en kollegene sine.

Det er ett problem til.

Når han tar fagbrevet neste år, er ikke 33-åringen garantert å få jobb Elverum kommune – til tross for at han har vært i et arbeidsmarkedstiltak der i flere år.

– Jeg synes det er veldig synd. Kommunen sier selv at de bruker mye tid og ressurser på å gi folk opplæring i ulike yrker. Det hadde vært fint om de kunne ha gitt de samme menneske en jobb når de er ferdige, sier han.

Stor økning i tiltaksbruken

Men Daniel Bravo er ikke alene om å være i et arbeidsmarkedstiltak gjennom NAV.

Fra 1. januar 2013 til 30. oktober i år har NAV utbetalt 19.476.842.342 kroner til bedrifter som tilbyr arbeidsmarkedstiltak. Utgiftene til dette økte med 35 prosent fra 2013 til 2016. Også antallet slike tiltak har økt betydelig, fra 117.000 i 2013 til 144.000 i 2016.

Av de 167.593 personene som avsluttet et tiltak i 2016 var bare 34.974 personer (21 prosent) registrert med en jobb uten ytelser seks måneder seinere.

Men hvor godt virker tiltakene? Ifølge forskningen til Christer Hyggen er arbeidstrening gjennom NAV diskvalifiserende for unge arbeidssøkere.